**Efektyvus būdas palengvinti vairavimą tamsiuoju laikotarpiu**

**Rudens–žiemos sezonas nėra pats mėgstamiausias tarp vairuotojų. Saulė kyla vėlai, leidžiasi anksti, o kasdienės kelionės dažniausiai prasideda ir baigiasi prieblandoje arba tamsoje, situaciją dar labiau pablogina lietus ar sniegas. Šiuo metų laiku ypač svarbu pasirūpinti geru matomumu, o tai užtikrinti galima naudojant ne tik tradicines priemones, bet ir stiklams skirtas specialias dangas.**

**Švara ir vandens atstūmimas**

Prieš leidžiantis į vis tamsesnes, drėgnesnes ir purvinesnes kasdienes keliones, pirmiausia reikėtų patikrinti ir įvertinti už gerą matomumą atsakingų komponentų būklę. Pavyzdžiui, gerai apžiūrėkite priekinį stiklą, ar jis neturi įdaužų. Taip pat pravartu pasikeisti valytuvus, nes rudens–žiemos metu labai svarbus ne tik kokybiškas vandens, bet ir purvo bei druskos apnašų nuvalymas. Patikrinkite žibintus, ar jie pakankamai skaidrūs ir šviečia ryškiai.

Kitas žingsnis – kokybiškas stiklų valymas tiek iš išorės, tiek iš vidaus. Stiklus reikia nuriebalinti, pašalinti bet kokias prielipas. Valant iš vidaus svarbu gerai išblizginti stiklus, kad neliktų valymo žymių, kurios išryškėja pačiu netinkamiausiu metu, pavyzdžiui, kai lauke tamsu, o priekinį stiklą apšviečia iš priekio atvažiuojantis automobilis. Todėl naudokite dvi šluostes, vieną valymui, kitą blizginimui. Taip pat jos turi būti visiškai švarios, nes jei valoma su jau panaudota šluoste, nuo jos ant stiklo gali patekti kiti nešvarumai.

Tačiau savo saugumą bei komfortą galima padidinti dar labiau. Automobilių švaros centrų „Hocus“ specialistai pataria specialias stiklams skirtas apsaugines dangas. Jos sukuria hidrofobinį efektą, todėl vanduo nuo stiklo pašalinamas lengviau. Tokios dangos išlygina stiklo paviršių, o kuo jis lygesnis, tuo slidesnis ir mažiau kibus purvui. Tokią dangą vairuotojai dažnai vadina nematomais valytuvais, nes kartais atrodo, kad net nereikia įjungti valytuvų - vanduo nuo stiklo pasišalina labai lengvai nenaudojant jokių kitų priemonių.

Be to, nuo papildoma danga padengto stiklo ryte lengviau pašalinsite ledą, jis tiesiog neprišals taip stipriai ir nusigramdys greičiau ir švariau. O jei stiklas pasidengia purvu ar druska, tai nuo papildoma danga apdoroto stiklo šios apnašos bus pašalinamos kur kas geriau.

Dengiant stiklą specialiomis dangomis, paviršių privaloma labai gerai nuvalyti ir išblizginti bei laikytis tam tikrų taisyklių. Pavyzdžiui, paviršius turi būti visiškai sausas, reikia išlaikyti tam tikrą temperatūrinį režimą, o išorės veiksnių danga negali būti veikiama apie tris – keturias valandas po padengimo. Visa tai leidžia suformuoti kokybišką dangos sluoksnį, kuris savo funkciją atliks efektyviai. Todėl jei nuspręstumėte to imtis savarankiškai, įvertinkite, ar užtikrinsite reikiamas sąlygas kokybiškam padengimui.

**Ryškiau šviečiantys žibintai**

Kaip saugiai jausitės rudeniškų bei žiemiškų kelionių metu, daug priklauso ir nuo jūsų automobilio žibintų. Kad šviestų ryškiai, kartais nepakanka tik kokybiškų lempučių, nes skaidrumą gali būti praradęs žibintų stiklas. Tokiu atveju juos reikia poliruoti. Tačiau jei žibintų stiklai yra suaižėję arba įskilę, poliravimas nepadės ir juos reikės keisti naujais.

Jei jūsų automobilis turi žibintų apiplovimo sistemą, reikėtų atidžiai rinktis kokį langų plovimo skystį naudojate. Jei jo sudėtyje nėra medžiagų, apsaugančių plastikinius paviršius, tokie skysčiai ilgainiui gali pakenkti žibintų stiklams ir jie tamps nebeskaidrūs.

Žibintams taip pat galima naudoti papildomą apsauginę dangą. Tinka tokia pati, kokia naudojama ir stiklams. Papildoma danga užtikrina lengvesnį purvo pašalinimą, taip pat padeda lengviau nuvalyti sniegą bei ledą. Tai ypač aktualu modernių automobilių vairuotojams, kurie turi LED technologijos žibintus, nes jie nesukuria tiek daug kaitros, kaip senesnio tipo žibintai, todėl ledas ir sniegas nėra natūraliai nutirpdomi.